Source: http://www.csmoradea.ro/events/lnbm-etapa-5/
Timestamp: 2018-01-22 21:49:33+00:00

Document:
CSM-U Oradea a pierdut meciul disputat în compania echipei Steaua CSM EximBank București, din cadrul etapei a 5-a în sezonul regulat al Ligii Naționale de baschet masculin – ediția 2014/15. Rezultatul final al partidei desfășurate vineri (31.10), la Arena Antonio Alexe a fost de 93-94. La încheierea timpului regulamentar de joc tabela de marcaj indica egalitate, scor 79-79.
Primii cinci CSM-U Oradea - Hatten, Dillon, Subotic, Krapic, Pantic Steaua CSM București - Paul, Barac, Ikonic, Amis, Watson
Partida demarează cu mai multe acțiuni irosite de ambele părți. Gazdele obțin primul avantaj, dar Steaua răspunde cu două reușite din acțiune și se instalează la conducere. Oaspeții comit patru faulturi în primele trei minute de joc. Pantic este pus în valoare de două ori consecutiv pe faza ofensivă, iar apoi provoacă o abatere de pași la Watson. Dillon înscrie de la mare distanță pentru a duce scorul la 11-7 în minutul 5 al confruntării. Everett înscrie pe pătrundere, dar Krapic răspunde cu o aruncare de trei puncte care duce scorul la 16-9, moment în care Niksa Bavcevic solicită timp de odihnă. Defensiva CSM-ului provoacă o abatere de 24 secunde, după care Pantic înscrie de la linia de pedeapsă. CSM-ul intră în penalizare din minutul 8 al partidei, iar oaspeții se apropie pe tabela de marcaj. Cristian Achim solicită timp de odihnă după trei acțiuni consecutive în care elevii săi au încasat puncte fără a replica pe tabela de marcaj. La reluare Krapic punctează de la semidistanță. Everett înscrie din spatele semicercului, egalând situația pe tabela de marcaj. Primul sfert se încheie la scorul de 22-22.
Sfertul al 2-lea începe cu reușita de la semidistanță a lui Pantic. Sârbul se apără eficient la Drăgușin, dar apoi este înlocuit cu Pașca, moment în care Oradea rămâne fără jucător de poziția 5. Markovic este imprecis pe semicerc, iar Krapic ratează pe pătrundere. În replică, Barac transformă din apropierea coșului. Pantic revine pe parchet după două minu te de odihnă. Subotic creează o acțiune de mare efect, pentru pivotul gazdelor, care își muncește punctele la linia de pedeapsă. Echipa din Oradea se apără agresiv și câștigă o posesie pentru ca Hatten să înscrie primele sale puncte de la libere. Ambele formații sunt în penalizare la jumătatea acestei perioade de joc. Watson înscrie prin slam dunk după o acțiune colectivă de atac a Steleim dar Hatten înscrie pe sirenă din afara semicercului. Subotic comite cea de-a 2-a greșeală personală. Muntenegreanul nu poate să finalizeze, oaspeții fiind tot mai eficienți în apărare. Barac înscrie de două ori consecutiv aducându-și echipa în avantaj, scor 36-33, moment în care Achim solicită timp de odihnă. După reluare Pantic înscrie o liberă. Hatten marchează din afara semicercului, după care Dillon este sancționat cu fault ofensiv. Repriza se termină în avantajul echipei vizitatoare, scor 40-39, în urmă unul slam dunk semnat Watson.
Repriza a 2-a demarează cu câte o ratare la ambele panouri. Watson punctează după o acțiune în care și-a folosit avantajul forței. În replică, Hatten este faultat pe aruncare, transformând cele trei libere acordate. Tudor comite a 4-a greșeală personală, iar Paul pe cea de-a 3-a. Pantic ratează din apropierea coșului, iar la celălalt capăt al terenului Paul transformă de două ori de la mare distanță în ambele situații fiind complet liber. Steaua se desprinde la șase lungimi, moment în care Cristian Achim solicită timp de odihnă. Hatten este blocat pe finalizare, iar adversarul înscrie încă o dată pe tranziție. Dillon răspunde pe pătrundere, dar Steaua găsește soluții pentru a menține un avantaj consistent pe tabela de marcaj în pofida faptului că se află în penalizare. Hatten este imprecis de la linia de pedeapsă, iar apoi ratează și din afara semicercului. Dillon îl servește pe Pantic în spațiul de trei secunde pentru două puncte, într-o perioadă în care Steaua nu găsește calea spre coș. Este un moment bun pentru Bavcevic să ceară timp de odihnă, la scorul de 54-50 în favoarea Stelei. Oaspeții transformă din spatele semicercului pe sirena care a semnalat încheirea timpului de atac. Amis finalizează prin slam dunk în condițiile în care defensiva CSM-ului este depășită. Oradea rămâne în urmă la zece puncte după un nou coș de trei puncte încasat. Dani Popescu izbutește un capac la Everett, acesta pierzând posesia mingii. Ofensiva formației gazdă nu găsește soluții de a puncta din acțiune. Sfertul al 3-lea se termină cu scorul de 64-56 în favoarea Stelei.
Sergiu Pop joacă la poziția 5 într-o perioadă în care Drăgușin se află pe parchet. Oaspeții punctează de la linia de pedeapsă, iar Markovic răspunde din afara semicercului. Pantic revine pe parchet, dar CSM-ul continuă meciul cu patru jucători mici pe parchet. Steaua continuă să fie precisă la linia de pedeapsă lucru ce îi permite să se mențină în avantaj pe tabela de marcaj. Finalizarea din interiorul semicercului a constituit o mare problemă pe tot parcursul acestui meci la CSM Oradea, elocvent fiind procentajul la acest procedeu. Oradea se apropie la cinci puncte după recuperarea ofensivă transformată în puncte de Markovic, în minutul 33. Oaspeții rămân mai puternici și mai inspirați la recuperare și la angajament. Subotic transformă din spatele semicercului, după care Tudor reușește să transfrme de la distanță pentru a menține un avantaj de șase lungimi în favoarea bucureștenilor. Subotic și Dillon marchează din interiorul semicercului, iar Markovic a finalizat din spatele semicercului pentru a completa un parțial de 7-0 la capătul căruia CSM-ul a preluat conducerea. Everett împarte două libere și egalează situația la 77. Oradea are posesia, însă Hatten este blocat de către Watson. Cel din urmă se evidențiază și pe faza ofensivă, marcând un coș din serviciul lui Barac. CSM-ul are ultima posesie, la minus 2 pe tabela de marcaj. Hatten își asumă acțiunea și restabilește egalitatea la 79 chiar pe sirenă, trimițând meciul în prelungiri.
Repriza de prelungire încele cu o aruncare de trei puncte semnată Everett. Fundașul american al Stelei este descalificat pentru a 5-a greșeală personală la prima fază de apărare a echipei sale. Dillin și Hatten marchează pentru un parțial de 7-0 în favoarea gazdelor. Defensiva ambelor echipe lasă de dorit în această perioadă, jucătorii punctând cu generozitate la fiecare acțiune de joc. Krapic duce avantajul CSM-ului la trei lungimi cu un minut și jumătate înainte de final, dar CSM-ul irosește ultimele trei aruncări pe care le-a executat, perioadă în care Ikonic a finalizat din acțiune, iar Nicoară a transformat de la linia de pedeapsă. Chiar și așa, CSM-ul a avut ultima aruncare, acțiunea fiind construită extrem de bine, cu Ante Krapic liber pe semicerc. Croatul a fost imprecis, iar timpul de joc s-a scurs, formația din București impunându-se la limită, scor 94-93.
Marcus Hatten a totalizat 22 puncte, 6 recuperări, 3 pase decisive și 3 capace, Daniel Dillon a adăugat 19 puncte și 4 pase decisive, Mladen Pantic a terminat cu 18 puncte, 6 recuperări și 4 pase decisive, Ante Krapic a terminat cu 14 puncte, iar Radovan Markovic a bifat 12 puncte și 5 recuperări (patru ofensive) pentru CSM. De cealaltă parte, Pankracije barac a avut 17 puncte, 6 recuperări, 5 pase decisive, Travis Watson a adăugat 16 puncte, 13 recuperări (6 ofensive) și Terrell Everett a izbutit 16 puncte și 4 pase decisive pentru Steaua.
În urma acestui rezultat CSM-U Oradea ajunge la un bilanț general de o victorie și patru înfrângeri. De cealaltă parte, Steaua CSM EximBank București își păstrează invincibilitatea în actuala ediție de campionat.
CSM-U Oradea susține cel de-al 2-lea meci pe teren propriu în noua ediție de campionat. După ce a primit vizita lui CSU Asesoft Ploiești în urmă cu trei săptămâni, formația pregătită de Cristian Achim se duelează cu Steaua CSM București într-o partidă contând pentru etapa a 5-a din sezonul regulat al Ligii Naționale de baschet masculin – ediția 2014/15.
Echipa bihoreană nu parcurge cel mai fericit moment posibil, având o serie de trei înfrângeri consecutive înaintea unei noi partide cu grad ridicat de dificultate. Problemele de sănătate cu care echipa se confruntă de la începutul lunii septembrie și-au spus cuvântul. În ultimul joc susținut, CSM-U Oradea a fost aproape de victorie, însă a pierdut posesia mingii la scor egal și a permis adversarului să înscris coșul victoriei pe contraatac.
De cealaltă parte, Steaua CSM EximBank București are o serie de patru victorii consecutive (trei în campionat și una în cupă). Militarii au repurtat un succes strălucitor în fața campioanei în exercițiu, CSU Asesoft Ploiești, chiar la ultimul meci susținut. Prin urmare, moralul și încrederea elevilor lui Niksa Bavcevic sunt la cote ridicate.
Formația antrenată de către Cristian Achim a lăsat o impresie mult mai bună la ultimul meci susținut, având o prestație solidă pe faza ofensivă. Jocul colectiv a produs mai multe situații clare de finalizare. De asemenea, băieții de la CSM au avut o reacție potrivită după scurtcircuitul de la Cluj, consemnat în etapa a 3-a. Din punct de vedere defensiv lucrurile au arătat puțin mai bine, în special prin nivelul individual de implicare arătat de către Vujadin Subotic și Mladen Pantic. În continuare sunt griji cu privire la acest aspect, însă acest lucru este explicabil parțial prin faptul că echipa a jucat cu doi oameni mai puțin în rotație. Acest lucru are efecte vizibile în modul de exprimare al întregii echipe întrucât mai mulți dintre componenții echipei nu sunt obișnuiți să aibă un număr atât de mare de minute de joc.
Gruparea din capitală s-a folosit de lungimea superioară a rotației pentru a se impune în fața unui adversar extrem de greu de învins în România chiar dacă acesta a jucat aproape tot meciul în șase oameni. Bucureștenii au demonstrat că se numără printre echipele redutabile ale actualei ediții de campionat, valoarea și experiența autohtonilor cântărind foarte mult atât în meciul cu Asesoft cât și în jocurile anterioare. De altfel, acesta este principalul argument al Stelei în acest sezon, însă nu trebuie omis aspectul fizic dublat de experiența străinilor care completează lotul echipei construite de Niksa Bavcevic.
Este un meci în care CSM-U Oradea va trebui să se autodepășească din punct de vedere al angajamentului fizic. Lupta la recuperare și pentru poziție se anunță extrem de dificilă pentru ardeleni în fața unui adversar capabil să se lupte și care este construit pentru angajament fizic. Acest lucru trebuie gestionat cu mare atenție de gazde în condițiile în care trebuie ținut cont și de rotație respectiv de numărul de faulturi disponibile pentru ardeleni în raport cu variantele oponentului. Orădenii au un număr limitat de variante la pozițiile 4-5, în vreme ce principalul pericol pe faza ofensivă în echipa adversă vine tocmai de la oamenii mari.
Pe de altă parte, problemele defensive ale orădenilor s-ar putea evidenția într-un meci în care adversar este o formație ce găsește multe soluții de a arunca deschis. De altfel procentajul Stelei și interesul manifestat de această echipă de a juca cât mai multe acțiuni în spațiul de trei secunde sunt aspecte ce pot pune în dificultate formația bihoreană.
Aceasta este ultima partidă pentru CSM-U Oradea înaintea debutului FIBA EuroChallenge. Echipa va pleca în Kazakhstan, acolo unde are programat primul meci în ediția 2014/15 a aventurii europene.
Meciul se desfășoară vineri (31.10), cu începere de la ora 20:00, la Arena Antonio Alexe din Oradea. Partida este transmisă în direct la DigiSport și Digi 24 Oradea.

References: CSM 
 CSM 
 CSM 
 CSM 
 CSM 
 CSM 
 CSM